钦定古今图书集成/历象汇编/庶征典/第135卷 > 《观象玩占》 > 北魏
## 钦定古今图书集成/历象汇编/庶征典/第135卷 > 《观象玩占》 > 北魏

### 孝静帝武定四年雨木冰

按：《魏书孝静帝本纪》，不载。　按《隋书五行志》，东魏武
定四年冬，天雨木冰。《洪范五行传》曰：“阴之盛而凝滞
也。木者少阳，贵臣象也。将有害则阴气胁木，木先寒，
故得雨而冰袭之。木冰一名介，介者，兵之象也。”时司
徒侯景制河南，及神武不豫，文襄惧其为乱而征之，
景因举兵反。豫州刺史高元成、襄州刺史李密、广州
刺史暴显并为景所执辱，贵臣有害之应也。其后左
仆射慕容绍宗与景战于涡阳，俘斩五万。